SK Úradný vestník Európskej únie C 137/4

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2017/C 137/04)

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„LIMONE COSTA D’AMALFI“

EÚ č.: PGI-IT-02185 – 26.9.2016

CHOP ( ) CHZO ( X )

1. Skupina žiadateľov a oprávnený záujem

CONSORZIO DI TUTELA LIMONE COSTA D’AMALFI I.G.P Adresa : C.so Reginna 71 84010 Maiori (SA) ITALIA E-mail: info@limonecostadamalfiigp.com – limonecostadamailfiigp@pec.it

Skupina žiadateľov Consorzio di Tutela Limone Costa d’Amalfi IGP je oprávnená predložiť žiadosť o zmenu podľa článku 13 ods. 1 vyhlášky ministerstva poľnohospodárskej, potravinárskej a lesníckej politiky č. 12511 zo 14. októbra 2013.

2. Členský štát alebo tretia krajina

Taliansko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☐ Dôkaz o pôvode — ☒ Spôsob výroby — ☐ Súvislosť — ☐ Označovanie — ☒ Iné [balenie; aktualizácia právnych predpisov; oprava miestnych názvov]

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

Opis výrobku

Článok 6 súčasnej špecifikácie

Špecifikovalo sa, že percentuálne hodnoty obsahu uvedené v bode týkajúcom sa dužiny sa vzťahujú na šťavu. Ide o úpravu, pretože v súčasnej špecifikácii sa omylom vynechalo slovo „šťavnatý“, je však uvedené v bode 4.2 žiadosti uverejnenej v Úradnom vestníku Európskej únie (C 282/04 z 5. októbra 2000). Táto zmena nezahŕňa žiadnu zmenu v parametroch opisujúcich výrobok.

— Odsek: „Dužina: farba: slamovožltá, veľmi šťavnatá (minimálny obsah 25 %), s vysokou kyslosťou (minimálne 3,5/100 ml)“ sa mení takto: „Dužina: farba: slamovožltá, veľmi šťavnatá (minimálny obsah šťavy 25 %), s vysokou kyslosťou (minimálne 3,5 g/100 ml)“.

Spôsob výroby

Článok 4 súčasnej špecifikácie

— Odsek: „Tradičná technika výroby je pestovanie stromov pod trelážami vyrobenými z drevených stĺpov, prednostne z gaštanového dreva (s výškou minimálne 180 cm), v prípade potreby s použitím krytov na ochranu stromov pred nepriaznivými poveternostnými podmienkami a na zabezpečenie postupného dozrievania plodov.“ sa mení takto: „Tradičná technika výroby je pestovanie stromov pod trelážami vyrobenými z drevených stĺpov, prednostne z gaštanového dreva a/alebo z iných materiálov zlučiteľných s ochranou životného prostredia a krajiny (s výškou minimálne 180 cm v čase výmeny), v prípade potreby s použitím krytov na ochranu stromov pred nepriaznivými poveternostnými podmienkami a na zabezpečenie postupného dozrievania plodov.“

Globálny sociálno-ekonomický rozvoj a cestovný ruch v oblasti pestovania citrónov „Limone Costa d’Amalfi“ viedli k ukončeniu činností lesného hospodárstva. Tieto faktory majú vplyv na techniky výroby stĺpov z gaštanového dreva používaných na výrobu treláží na ochranu citrónov. S cieľom znížiť výrobné náklady sa zmenili tradičné spôsoby výroby stĺpov, čo sa prejavuje na kvalite dreva, ktoré má v porovnaní s minulosťou kratšiu životnosť, a nevydržia do času odpisovania vo vzťahu s kúpou a inštaláciou stĺpov. Preto teraz existuje možnosť používať na výrobu stĺpov namiesto dreva materiál šetrný k životnému prostrediu; tieto stĺpy nemajú výrazný vplyv na súčasnú krajinu charakterizovanú citrónovníkovými hájmi. Vďaka používaniu ekologicky udržateľnejšieho materiálu by sa mohli znížiť fixné náklady, čo by mohlo predstavovať stimul na pestovanie citrónov. A napokon by sme nemali podceňovať aspekt bezpečnosti na pracovisku, ktorá by bola lepšie zaručená používaním stĺpov z iného materiálu, najmä keď sa práca vykonáva vo vyššie položených častiach hájov.

Potreba stanoviť výšku stĺpov použitím slov „v čase výmeny“ súvisí s osobitnou povahou pôdy na pobreží Costiera amalfitana, ktorá je taká, že časom majú stĺpy tendenciu klesnúť asi o 10 – 20 cm, buď vplyvom hmotnosti konštrukcie, na ktorej spočívajú vetvy citrónovníkov, alebo vplyvom priepustnosti samotnej pôdy.

Odstránenie výrazu „v prípade potreby“ je zdôvodnené dôležitosťou krytov vo výrobe výrobku s CHZO „Limone Costa d’Amalfi“. Tieto kryty chránia rastlinu pred nepriaznivými poveternostnými podmienkami (mráz, krupobitie, chlad), preto sa ich používanie nemôže považovať za voliteľné.

— Veta: „Hustota výsadby by nemala presiahnuť 800 stromov na hektár.“ sa mení takto: „Hustota výsadby by nemala presiahnuť 1 200 stromov na hektár.“

Táto zmena vyplýva zo zistenia, že počet stromov na hektár súvisí so šírkou a tvarom terás. Geometrické tvary terás sú rôznorodejšie a nepravidelnejšie. Táto nepravidelnosť vedie k veľkej variabilite v počte stromov na hektár, pretože poľnohospodár musí na pestovanie využiť všetok dostupný priestor.

Hustota stromov na hektár závisí od sklonu horského hrebeňa, ktorý v mnohých prípadoch určuje šírku terás. V oblasti výroby sa stromy, ktorých forma pestovania sa „prispôsobuje“ terase, pestujú horizontálne, kupolovým systémom, ako aj v smere kolmom na dĺžku terasy. To umožňuje výsadbu stromov so šikmými stĺpmi umiestnenými zdola nahor spájajúcimi dve terasy, ktoré spočívajú na podkladových horizontálnych pilótach, čím sa dosahuje rast hlavných vetiev na trelážach do väčšej výšky.

Táto technika umožňuje zvýšenie hustoty výsadby na 1 200 stromov na hektár bez toho, aby to malo vplyv na kvalitou ovocia a súlad s požiadavkami špecifikácie.

— Doplnila sa nasledujúca veta, aby sa vyjasnilo, že na pestovanie citrónov „Limone Costa d’Amalfi“ sa má používať najstarší kultivar: „Kultivar používaný na novú výsadbu, opätovnú výsadbu alebo štepenie musí byť výlučne kultivar ‚Sfusato Amalfitano‘ osvedčený škôlkami povolenými regiónom Kampánia a akreditovanými službou pre zdravie rastlín.“

— Veta: „Najmä v súvislosti so zmenou klímy v oblasti si však región Kampánia vyhradzuje právo vydaním rozhodnutia tieto dátumy upraviť.“ sa odstraňuje, pretože nebola v súlade s platnými právnymi predpismi.

— Veta: „Maximálny výnos citrónov s chráneným zemepisným označením na hektár nesmie v rámci monokultúry alebo zmiešaného pestovania prekročiť 25 ton (ide tu o vážený výnos).“ sa mení takto: „Maximálny výnos citrónov s chráneným zemepisným označením na hektár nesmie v rámci monokultúry alebo zmiešaného pestovania prekročiť 35 ton (ide tu o vážený výnos).“

Zlepšovanie podmienok pestovania citrónov vďaka lepšiemu chápaniu fyziológie stromov, vysoká odbornosť získaná v oblasti techník pestovania a riadenia poľnohospodárskej výroby v citrónovníkových hájoch v kombinácii s lepším riadením zavlažovacieho systému zameraným na vyššiu účinnosť a úsporu vody, ako aj zapojenie kompetentných a kvalifikovaných pracovníkov umožňujú lepšie riadenie citrónovníkových hájov a dosiahnutie vyššieho objemu výroby, ako je výroba stanovená v súčasnej špecifikácii vypracovanej v 90-tych rokoch. Obmedzenie 35 ton na hektár nemá vplyv na fyziológiu stromov a kvalitu ovocia.

Iné

Článok 7 súčasnej špecifikácie

— Odstránili sa zemepisné obmedzenia prípravy a spracovania citrónov s cieľom podporiť väčšie rozšírenie výrobku, ktorý sa používa ako prísada v spracovaných výrobkoch. Preto sa v bode 3 posledného odseku článku odstránila táto veta: „Príprava a/alebo spracovanie citrónov sa vykonáva výlučne v obciach uvedených v článku 3 tejto špecifikácie;“.

Balenie:

— Veta: „Výrobok sa musí uvádzať na trh vo vhodných pevných nádobách s obsahom najmenej 0,5 kg až maximálne 15 kg vyrobených z rastlinného materiálu, kartónu alebo iného recyklovateľného materiálu, ktorý musí byť v každom prípade povolený právnymi predpismi Spoločenstva.“ sa mení takto: „Výrobok sa musí uvádzať na trh vo vhodných pevných nádobách s obsahom od jedného citróna až do 15 kg, vyrobených prednostne z rastlinného materiálu.“

Účelom tejto zmeny je zaviesť predaj jednotlivých citrónov s CHZO a umožniť používanie iných nádob z iného ako rastlinného materiálu pri zachovaní prednostného používania nádob vyrobených z rastlinného materiálu. Domnievame sa, že v oblasti s vysokou úrovňou cestovného ruchu táto zmena prispieva k šíreniu výrobku a zvyšovaniu povedomia o ňom a o jeho názve, a to aj v zahraničí.

Aktualizácia právnych predpisov:

— Aktualizovali sa právne odkazy na nariadenie Európskeho parlamentu a Rady (EÚ) č. 1151/2012.

Oprava miestnych názvov:

— V dôsledku preklepov pri vypracovávaní článku 3 špecifikácie výrobku je potrebná táto oprava zemepisných odkazov: — namiesto „P.ta Pantanello“ má byť „P.ta Campanella“, — namiesto „Monte Cambera“ má byť „Monte Gambera“, — namiesto „sorgente Cannillo“ má byť „sorgente Cannello“, — namiesto „Monte Falerio“ má byť „Monte Falerzio“.

JEDNOTNÝ DOKUMENT

„LIMONE COSTA D’AMALFI“

EÚ č.: PGI-IT-02185 – 26.9.2016

CHOP ( ) CHZO ( X )

1. Názov (Názvy)

„Limone Costa d’Amalfi“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1

Plod má podlhovastý oválny tvar s veľkými špicatými koncami a stredne hrubou kôrou, ktorá má v zrelom stave citrónovožltú farbu; nesmie vážiť menej ako 100 g; vonkajšia kôra (flavedo) je bohatá na esenciálne oleje; má intenzívnu arómu; Plod je veľmi šťavnatý (obsah šťavy nie menej ako 25 %); šťava sa vyznačuje vysokou kyslosťou (nie menej ako 3,5 g/100 ml) a slamovožltou farbou; malý počet jadierok.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

—

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky fázy výroby od pestovania až po zber výrobku s CHZO „Limone Costa d’Amalfi“ sa musia uskutočňovať na území zemepisnej oblasti opísanej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Výrobok sa musí uvádzať na trh vo vhodných pevných nádobách s obsahom od jedného citróna až do 15 kg, vyrobených prednostne z rastlinného materiálu. Prípustné sú aj pevné nádoby vyrobené z kartónu.

3.6. Špecifické pravidlá označovania výrobku, na ktorý sa vzťahuje registrovaný názov

Na etiketách musia byť zreteľne a nezmazateľne uvedené tieto informácie: 1. CHZO „Limone Costa d’Amalfi“; 2. názov výrobcu; 3. množstvo výrobku, ktoré sa nachádza v balení; 4. rok výroby. Na etikete musí byť uvedené aj vybrané logo, ktoré je zložené z citróna s listami umiestneného na ľavej strane dvojitého kruhu, ktorý na žltom pozadí obsahuje čiernymi písmenami napísané slová „Limone Costa d’Amalfi“. Vo vnútri dvojitého kruhu je obrys pobrežia od Maiori po Capo Conca, kým v popredí sa nachádza stredomorský ker „macchia“.

4. Stručné vymedzenie zemepisnej oblasti

Celé územie obce Atrani v provincii Salerno a časti územia týchto obcí v tej istej provincii: Amalfi, Cetara, Conca dei Marini, Furore, Maiori, Minori, Positano, Praiano, Ravello, Scala, Tramonti a Vietri sul Mare. Vymedzená oblasť je medzinárodne známa ako pobrežie Costiera amalfitana.

5. Súvislosť so zemepisnou oblasťou

Samotný názov kultivaru „Sfusato Amalfitano“ je dôkazom jeho silného prepojenia s danou zemepisnou oblasťou. K tomu sa pridáva skutočnosť, že táto odroda sa pestuje takmer výlučne v tejto oblasti a základné kvalitatívne vlastnosti ovocia sa v priebehu storočí vyvinuli v podmienkach jedinečného prostredia oblasti. Týka sa to najmä arómy, vône, šťavnatosti a kyslosti šťavy, vďaka ktorým sa toto ovocie stalo známym na celom svete. Pestovanie citrónov na pobreží Costiera amalfitana postupne prevládlo nad pestovaním všetkých ostatných plodín, v dôsledku čoho zohráva významnú úlohu nielen v hospodárstve, ale aj pri utváraní krajiny (k obnove cestovného ruchu došlo vo veľkej miere vďaka kombinácii modrého mora a citrusovej zelene) a ochrane pôdy pred vysychaním.

Historické aspekty

Prítomnosť citrónovníkov je na pobreží Costiera amalfitana je dobre doložená už od začiatku 11. storočia, a obzvlášť po objave, že citróny sú účinné v boji proti skorbutu, chorobe, ktorú spôsobuje, ako je známe, nedostatok vitamínu C v tele. Práve z tohto dôvodu a na základe štúdií uskutočnených slávnou Salernskou lekárskou školou nariadila Republika Amalfi lodiam, aby mali vždy na palube citróny. To podnietilo vysádzanie citrónovníkových sadov v oblasti (v 12. až 14. storočí), ktoré postupne zaberali čoraz väčšie územie na pobreží a na priľahlých svahoch.

Dôkazy o tomto šírení možno nájsť v početných stredovekých dokumentoch.

Matteo Camera, miestny historik žijúci v 19. storočí, usúdil na základe objavu pergamenu z roku 1112, že citróny a pomaranče sa v oblasti Amalfi začali pestovať najneskôr v danom roku. Od roku 1600 sa v spoľahlivých dokumentoch hovorí o šírení citrónových záhrad alebo hájov (horti) pozdĺž celého pobrežia. Učenec Filippo Ferrari v roku 1626 ako prvý opísal ovocie limon amalphitanus, ktoré takmer v každom detaile pripomína odrodu Sfusato Amalfitano. Odvtedy sa hovorí aj o živom obchode s citrónmi v tejto oblasti, ktorý v 18. storočí postupne narastal z hľadiska predávaných množstiev; ešte väčší rozmach nastal v druhej polovici 19. storočia, keď citróny skupovali takmer výlučne obchodníci z iných oblastí (Sorrento). Po tomto období sa začal počet novo vysadených stromov znižovať, čo súviselo s nedostatkom novej dostupnej pôdy a úsilím zameraným na zmenu štruktúry pozemkov (na terasy) a zmenšovanie vzdialenosti výsadby.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Správne orgány začali vnútroštátne námietkové konanie uverejnením návrhu na zmenu špecifikácie výrobku s CHZO „Limone Costa d’Amalfi“ v Úradnom vestníku Talianskej republiky č. 163 zo 14. júla 2016 a č. 187 z 11. augusta 2016.

Konsolidované znenie špecifikácie výrobku je dostupné na tejto internetovej adrese: http://www.politicheagricole.it/flex/cm/pages/ServeBLOB.php/L/IT/IDPagina/3335

alebo:

priamo na domovskej stránke Ministerstva poľnohospodárskej, potravinárskej a lesníckej politiky (www.politicheagricole.it) kliknutím na „Prodotti DOP e IGP“ (vpravo hore na obrazovke), potom na „Prodotti DOP, IGP e STG“ (vľavo na obrazovke) a napokon na „Disciplinari di produzione all’esame dell’UE“.

(1) Ú. v. EÚ L 343, 14.12.2012, s. 1.